“นายกฯ” ยันเจรจา CPTPP ยึดประโยชน์ประเทศ เป็นสำคัญ ขอปชช.อย่ากังวล
"นายกฯ" ยันเจรจา CPTPP ยึดประโยชน์ประเทศ เป็นสำคัญ ขอปชช.อย่ากังวล
"นายกฯ" ยันเจรจา CPTPP ยึดประโยชน์ประเทศ เป็นสำคัญ ขอปชช.อย่ากังวล
16 มิ.ย. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า ก่อนการประชุมคณะรัฐมนตรี (ครม.) วันนี้ (16 มิ.ย.63)​ พล.อ.ประยุทธ์ จันทร์โอชา นายกรัฐมนตรี และ รมว.กลาโหม ได้ยืนยันถึงการพิจารณาเรื่องการเข้าร่วมความตกลงที่ครอบคลุมและก้าวหน้าสำหรับหุ้นส่วนทางเศรษฐกิจภาคพื้นแปซิฟิก (CPTPP) ว่าจะคำนึงถึงประโยชน์ของประเทศชาติ และประชาชนเป็นสำคัญ
   “นายกฯ ย้ำว่ารัฐบาลจะเจรจาเพื่อผลประโยชน์สูงสุดของประชาชนและประเทศไทย ถ้าหากเจรจาแล้วไม่ได้ผลตามที่ต้องการ รัฐบาลก็จะไม่ลงนามตามข้อตกลงนี้อย่างแน่นอน ขอให้ประชาชนอย่ากังวล” นางนฤมล กล่าว
ทั้งนี้ การพิจารณาเรื่องดังกล่าวเป็นข้อตกลงการค้าเสรีที่ครอบคลุมในประเด็นเกี่ยวกับการค้า การบริการ การลงทุน เพื่อสร้างมาตรฐานและกฎระเบียบร่วมกันระหว่างสมาชิก รวมถึงการคุ้มครองทรัพย์สินทางปัญญา มาตรฐานทางแรงงาน กฎหมายสิ่งแวดล้อม กลไกการแก้ไขข้อพิพาทระหว่างรัฐบาลกับนักลงทุนต่างชาติ
นอกจากนี้ ประเด็น CPTPP แล้ว นายกรัฐมนตรียังมีข้อสั่งการถึงผู้รับผิดชอบงานด้านการท่องเที่ยวว่าให้วางแนวทางส่งเสริมการท่องเที่ยวให้สอดคล้องกับมาตรฐานด้านสาธารณสุข เพื่อนำไปสู่รูปแบบการท่องเที่ยววิถีใหม่ นอกเหนือจากการฟื้นฟูเศรษฐกิจด้านการท่องเที่ยวแล้ว เช่น การเว้นระยะห่างทางสังคมเพื่อป้องกันการแพร่ระบาดของโรคโควิด-19
ส่วนปัญหาและอุปสรรคเกี่ยวกับข้อกฎหมายที่ทำให้ผู้ประกอบการยังไม่สามารถเข้าถึงแหล่งเงินทุนนั้น นายกรัฐมนตรีมอบหมายให้นายวิษณุ เครืองาม รองนายกรัฐมนตรี ไปช่วยหาแนวทางที่จะทำให้เกิดความยืดหยุ่นมากขึ้น